Regeringen har fremlagt sit finanslovsforslag for 2019. Heri fremgår det, at regeringen vil lade det offentlige forbrug vokse med 0,4 pct. i 2019 sammenlignet med 2018.

Det er på trods af, at det demografiske træk tilsiger, at det offentlige forbrug burde vokse med 0,7 pct., såfremt den offentlige service skal kunne følge med den demografiske udvikling i samfundet.

I forbindelse med, at Økonomi og Indenrigsministeriet udgav ’Økonomisk Redegørelse, august 2018’, er den mellemfristede fremskrivning til 2025 blevet opdateret. Sammenlagt vil det reale offentlige forbrug vokse med 0,4 pct. i gennemsnit fra 2019 til 2025.

En vækst i det offentlige forbrug på 0,4 pct. frem til 2025 vil medføre, at antallet af offentligt ansatte falder fra 820.000 i 2019 til 809.000 i 2025. Et fald på 11.000 offentligt ansatte. Det viser tal fra Finansministeriet.

Hvor skal der spares?

Det helt afgørende spørgsmål er, hvilke serviceområder der frem mod 2025 vil blive ramt af et faldende antal offentligt ansatte.

Det nyindgåede forsvarsforlig indikerer, at det ikke er forsvaret, der skal skære i antallet af offentligt ansatte.

Samtidig viser befolkningsfremskrivninger fra Danmarks Statistik, at der kommer 79.000 flere 80+ årige og 47.000 flere 0-5-årige fra 2019 til 2025. Det svarer til, at der vil komme 30 pct. flere 80+ årige og 13 pct. flere børn mellem 0-5 år.

Samlet er der flere områder i den offentlige sektor, hvor behovet for offentlig service bliver større de kommende år. Samtidig skal der altså være 11.000 færre offentligt ansatte.

Omtalt af Berlingske d. 23. oktober 2018